Belastingseisoen 2016: Wenke vir belastingbetalers - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Belastingseisoen 2016: Wenke vir belastingbetalers
Die 2016 belastingseisoen het op 1 Julie geopen vir belastingbetalers wat opgawes vir die Maart 2015 – Februarie 2016 belastingjaar indien. Die belastingseisoen duur van Julie tot November (voorlopige belastingbetalers wat via eFiling indien, het tot Januarie 2017 om in te dien).
25 November 2016 – By 'n SAID-tak (voorlopige en nie-voorlopige belasting)
25 November 2016 – eFiling (nie-voorlopige belasting)
31 Januarie 2017 – Voorlopige belastingbetalers via eFiling
Die verskil tussen 'n voorlopige en nie-voorlopige belastingbetaler
Voorlopige belastingbetalers is mense wat inkomste anders as 'n salaris/vergoeding verdien of meer as en bokant 'n salaris/vergoeding uit bronne wat onder andere huurinkomste, rente-inkomste uit beleggings of sake-inkomste (inkomste uit 'n handelsaak) verdien. Dit is slegs van toepassing as die belastingbetaler jonger as 65 jaar is en belasbare inkomste verdien uit rente, dividende en huur minder as R30 000 vir die belastingjaar, as die belastingbetaler jonger as 65 jaar is en die belasbare inkomste nie R75 000 vir die belastingjaar oorskry nie (huidige belasbare drempel), en as die belastingbetaler ouer as 65 jaar is (maar jonger as 75) en slegs inkomste verdien uit rente, dividende en huur wat minder as R116 150 vir die belastingjaar is. Vir ouderdom 75 jaar en ouer, is die drempel R129 850.
Nie-voorlopige belastingbetalers is diegene wat slegs 'n salaris/vergoeding verdien.
Gebruik van 'n belastingpraktisyn
Belastingpraktisyns kan beide voorlopige en nie-voorlopige belastingbetalers behulpsaam wees met die indiening van 'n akkurate opgawe. Hulle kan ook sake-ondernemings help met die formulering van 'n gepaste en robuuste belastingstrategie in lyn met jou sakestrategie. Dit is 'n voorskriftelike vereiste vir sake-ondernemings om 'n ouditeur aan te stel en vir beslote korporasies om 'n rekenpligtige amptenaar aan te stel.
Die ouditeur sal 'n oudit uitvoer en 'n ouditverslag onderteken met betrekking tot die onderneming se finansiële state, terwyl die rekenpligtige amptenaar se pligte onder andere insluit (afhangende van die aanstellingsbrief) om te bepaal of die finansiële state ooreenstem met die rekeningkundige rekords van die korporasie, om die gepastheid na te gaan van die rekeningkundige beleide toegepas in die voorbereiding van die jaarlikse finansiële state, en verslag te doen oor hierdie aangeleenthede.
Alle belastingpraktisyns wat gebruik word, moet geregistreer wees by die SAID en 'n erkende beheerliggaam (voorskriftelike vereiste). Belastingpraktisyns se registrasienommers kan geverifieer word op die eFiling-webwerf. Dit bly die verantwoordelikheid van die belastingbetaler/sake-eienaar om 'n eerlike / akkurate indiening te verseker, aangesien die belastingbetaler/sake-eienaar aanspreeklik is vir uitstaande opgawes, betalings aan die SAID en enige boetes wat opgedoen is.
Het jy geweet, nie alle belastingbetalers hoef 'n inkomstebelastingopgawe in te dien nie?
Indien jou totale jaarlikse salaris verdien tussen 1 Maart 2015 – 29 Februarie 2016 vir die 2015/2016 jaar van aanslag (voor belasting) minder is as R350 000, hoef jy nie 'n belastingopgawe in te dien nie op voorwaarde dat:
Jy 'n inkomste van slegs een werkgewer ontvang;
Jy geen ander bronne van inkomste het nie soos huur, belasbare rente of 'n motorvoertuigtoelaag;
Jy nie aftrekkings vir mediese uitgawes, bydraes tot 'n uittredingsannuïteit of reisonkoste wil eis nie;
Jy rente ontvang het uit 'n bron in Suid-Afrika wat nie die volgende oorskry nie:
◦R23 800 as jy jonger as 65 jaar is;
◦R34 500 as jy 65 jaar of ouer is; en
Dividende aan jou betaal is en jy tydens die 2016 jaar van aanslag 'n nie-inwoner was.
As jy twee werkgewers of inkomstebronne het, insluitend onder andere vennootpensioen-inkomste en huur-inkomste, moet jy 'n opgawe indien, selfs al is die totale inkomste onder R350 000.
In die voorbereiding van jou belastingopgawe, moet jy alle stawende dokumentasie bymekaarmaak wat betrekking sal hê op relevante inkomste en inligting oor aftrekkings. Dit sal insluit:
Sertifikate wat jy ontvang het vir plaaslike rente-inkomste verdien
Voltooide bevestiging van diagnose van ongeskiktheidsvorm (ITR-DD), indien van toepassing
Finansiële state, indien van toepassing
IRP5/IT3(a)-sertifikaat/sertifikate van jou werkgewer of pensioenfonds
IT3(b) sertifikate vir beleggingsopbrengste
Logboek en dokumentasie wat sakereis-uitgawes bevestig
Sertifikate en kwitansies van mediesefondsbydraes
Sertifikate van uittrede-annuïteitsfondse
Jy moet alle stawende dokumentasie veilig bewaar vir 'n tydperk van vyf jaar vanaf datum van indiening ingeval die SAID dit in die toekoms vereis. Waar 'n oudit uitgevoer word of 'n dispuut bestaan, mag dit nodig wees om dokumente vir langer as vyf jaar te hou.
As jy by 'n SAID-tak indien, moet jy jou opgawe, alle stawende dokumentasie en oorspronklike bewys van jou identiteit (ID, tydelike ID, paspoort of bestuurderslisensie) saambring.
Belasting vir kleinsake-eienaars
'n Alleeneienaarskap is 'n sake-entiteit wat deur een individu besit en bedryf word waar daar geen onderskeid bestaan tussen die eienaar en die onderneming nie en alle winste en verliese die eienaar toekom. Die eienaar hoef nie die onderneming by die SAID te registreer nie maar moet die inkomste uit die onderneming in sy/haar belastingopgawe insluit.
'n Vennootskap is ook nie 'n aparte regspersoon of belastingbetaler nie. 'n Vennootskap is 'n assosiasie van tussen twee en twintig persone wat kontraktueel aan mekaar verbind is om 'n gesamentlike, winsgenererende besigheid te bedryf. Elke vennoot dra geld, goedere of dienste tot 'n fonds by, en stem saam dat enige winste tussen die vennote gedeel sal word soos per hulle kontrak. Elke vennoot word belas op sy of haar aandeel in die vennootskap se winste.
'n Privaat maatskappy is 'n aparte regsentiteit en moet apart as 'n belastingbetaler geregistreer word. In sekere omstandighede kan aandeelhouers aanspreeklik gehou word. Hierdie moontlike aanspreeklikhede kan betrekking hê op werknemersbelasting, BTW, bykomende belasting, boete of rente waarvoor die maatskappy aanspreeklik is.
Besighede moet by hulle plaaslike SAID-kantoor registreer om 'n inkomstebelasting-verwysingsnommer te bekom. Jy moet binne 60 dae na jou besigheid 'n aanvang geneem het, registreer deur 'n IT77-vorm te voltooi.
'n Beslote korporasie of privaat maatskappy moet by die Registrateur van Maatskappy en Beslote Korporasies geregistreer wees om 'n besigheidsregistrasienommer te bekom; die maatskappy sal dan outomaties as 'n belastingbetaler geregistreer word.
Afhangende van onder andere omset, betaalstaatbedrae, invoer/uitvoer, kan jy aanspreeklik wees om te registreer vir ander belastings, aksyns, heffings en bydraes soos BTW, LBS, Doeane, Aksynsbelasting, Vaardigheidontwikkelingsheffings en Werkloosheidsversekeringsbydraes.
Die belasting wat jou besigheid sal moet betaal
Voorlopige belasting behels die betaling van twee paaiemente met betrekking tot inkomste ontvang of versamel tydens die relevante belastingjaar en 'n opsionele derde betaling na afloop van die belastingjaar. Die eerste voorlopige belastingbetaling moet geskied binne ses maande na die aanvang van die belastingjaar en die tweede betaling nie later nie as die laaste dag van die belastingjaar. Die opsionele derde betaling is vrywillig en mag binne ses maande na afloop van die belastingjaar geskied indien jou rekenings op 'n datum anders as die laaste dag van Februarie afsluit.
Vir 'n belastingjaar wat op die laaste dag van Februarie eindig, moet die opsionele derde betaling binne sewe maande na die afloop van die belastingjaar geskied.
Werknemersbelasting (LBS) word van werknemers se verdienste afgetrek en op 'n maandelikse basis aan die SAID oorbetaal. Hierdie belasting dien as 'n belastingkrediet wat verreken word teen die finale inkomstebelasting-aanspreeklikheid van 'n werknemer, wat op 'n jaarlikse basis bepaal word. 'n Besigheid wat salarisse, lone en ander vergoeding aan sy werknemers bokant die belastingdrempel betaal, moet by die SAID registreer vir werknemers se belastingdoeleindes. Dit word gedoen deur die voltooiing van 'n EMP 101-vorm en by die SAID ingedien. Na registrasie sal die werkgewer 'n maandelikse opgawe (EMP 201) ontvang, wat voltooi moet word en saam met die betaling van werknemers se belasting ingedien word binne sewe dae van die maand wat volg op die maand waarvoor die belasting afgetrek is.
Direkteure se vergoeding
Die vergoeding van direkteure van privaat maatskappy/beslote korporasies is onderworpe aan werknemersbelasting. Vergoeding word dikwels eers laat in die belastingjaar/die volgende jaar bepaal, in welke geval die direkteure hulle lewenskoste uit hulle leningsrekenings finansier totdat hulle vergoeding vasgestel is. Om die probleem op te los dat geen maandelikse vergoeding betaalbaar word waarvan werknemersbelasting teruggehou kan word nie, word 'n formule gebruik om 'n geskatte maandelikse vergoeding te bepaal waarvan die maatskappy werknemersbelasting moet aftrek.
'n Direkteur is nie geregtig daarop om 'n werknemersbelastingsertifikaat (IRP5) te ontvang nie met betrekking tot die bedrag van werknemersbelasting deur die maatskappy betaal op die geskatte vergoeding indien die maatskappy nie die werknemersbelasting van die direkteur verhaal het nie.